**Crna Gora mora da pojača napore na suzbijanju prodaje i seksualnog iskorišćavanja ranjive djece – ekspertkinja UN-a**

PODGORICA (16. septembar, 2021) – Crna Gora mora da preduzme odlučne korake na osnaživanju sistema dječje zaštite i efikasnijoj borbi i odgovoru na prodaju i seksualno iskorišćavanje djece, izjavila je danas ekspertkinja Ujedinjenih nacija za ljudska prava.

Rješavanje problema diskriminacije i obezbjeđivanje pune društvene uključenosti najranjivijih kategorija stanovništva od suštinskog su značaja za iskorjenjivanje pošasti kakva je prodaja i seksualno iskorišćavanje djece, kazala je Specijalna izvjestiteljka Ujedinjenih nacija o prodaji i seksualnom iskorišćavanju djece, Mama Fatima Singhateh na kraju osmodnevne posjete zemlji.

“Borba protiv siromaštva, društvene isključenosti i segregacije najranjivije djece, uključujući romsku i egipćansku djecu, kao i djecu migrante i djecu sa smetnjama u razvoju, od ključnog je značaja kako ta djeca ne bi postala žrtve seksualnog zlostavljanja i iskorišćavanja,” rekla je Specijalna izvjestiteljka.

“Ohrabruje me posvećenost Vlade aktivnostima na borbi protiv prodaje i seksualnog iskorišćavanja djece. Međutim, i dalje me zabrinjava to što je prijavljeno svega par takvih slučajeva, a identifikovan još manji broj žrtava. Praksa dječijih brakova u romskim i egipćanskim zajednicama i dalje se opravdava tradicijom i kulturom tih zajednica”, istakla je ekspertkinja.

Istražni postupci i sudsko gonjenje koji su prilagođeni potrebama djeteta imaju ključnu ulogu u suzbijanju kulture šutnje u vezi sa djelima zlostavljanja i komercijalnog seksualnog iskorišćavanja djece i borbi protiv nekažnjivosti, dodala je gđa Singhateh.

Specijalna izvjestiteljka Singhateh pozvala je Vladu da uspostavi sistem za prikupljanje sveobuhvatnih podataka koji će poslužiti i kao osnova za kreiranje politika i strategija za sprečavanje ovih pojava.

Tokom posjete, Specijalna izvjestiteljka sastala se sa predstavnicima izvršne, zakonodavne i sudske vlasti, Zaštitnikom ljudskih prava i sloboda, organizacijama civilnog društva, pružaocima usluga i zaštite, djecom i predstavnicima međunarodne zajednice. Posjetila je Podgoricu, Bijelu, Spuž i Nikšić.

Gđa Singhateh će predstaviti svoja saznanja i ključne preporuke u izvještaju Savjetu Ujedinjenih nacija za ljudska prava u Ženevi, u martu 2022. godine.

-KRAJ SAOPŠTENJA-

***Gđa. Mama Fatima Singhateh*** *(Gambija) imenovana je za* [*Specijalnu izvjestiteljku Ujedinjenih nacija o prodaji i seksualnom iskorišćavanju djece*](https://www.ohchr.org/EN/Issues/Children/Pages/ChildrenIndex.aspx) *od strane Savjeta za ljudska prava Ujedinjenih nacija u martu 2020. Gđa. Singhateh je pravnica sa gotovo 20 godina iskustva. Radila je na nekoliko pozicija na visokom nivou u javnoj upravi u Gambiji. Stekla je naziv magistarke međunarodnog privrednog prava na Univerzitetu Hull, a prošla je i brojne obuke iz oblasti izrade programa za dječja prava, arbitraže i medijacije, kao i izrade zakonskih akata. Učestvovala je u izradi zakona, organizovala i držala brojne obuke, izlagala na domaćim i stranim skupovima i pisala članke i izvještaje o pitanjima koja se tiču unapređenja i zaštite dječjih prava.*

*Specijalni izvjestitelji predstavljaju dio sistema poznatog pod nazivom* [*Specijalne procedure*](https://www.ohchr.org/en/HRBodies/SP/Pages/Welcomepage.aspx) *Savjeta za ljudska prava. Specijalne procedure, najveće tijelo nezavisnih eksperata u sistemu za ljudska prava Ujedinjenih nacija, je opšti naziv za nezavisne mehanizme Savjeta za potrebe prikupljanja činjenica i monitoring koji se bave ili stanjem u određenoj zemlji ili tematskim pitanjima u zemljama širom svijeta. Eksperti Specijalnih procedura rade na dobrovoljnoj osnovi; nisu zaposleni u Ujedinjenim nacijama i nisu plaćeni za svoj rad. Nezavisni su u odnosu na bilo koje vlade ili organizacije i nastupaju u ličnom svojstvu.*

*Kancelarija visoke komesarke UN za ljudska prava, Stranica o Crnoj Gori –*[*Montenegro*](https://www.ohchr.org/EN/Countries/ENACARegion/Pages/MEIndex.aspx)

*Za dobijanje dodatnih informacija ili upućivanje* ***medijskih zahtjeva****, kontaktirati:*

*U Crnoj Gori (tokom posjete): Gđu. Marina Narvaez Guarnieri (+ 41 079 201 01 23****/***[*marina.narvaezguarnieri@un.org*](mailto:marina.narvaezguarnieri@un.org)*); ili Gđu. Anjet Lanting (+382 69 332 004 /*[*anjet.lanting@un.org*](mailto:anjet.lanting@un.org)*).*

*U Ženevi (nakon posjete): Gđu. Shushan Khachyan (+41 76 615 04 03 /*[*shushan*](mailto:skhachyan@ohchr.org)*.khachyan@un.org) ili pismenim putem na* [*srsaleofchildren@ohchr.org*](mailto:srsaleofchildren@ohchr.org)*.*

*U slučaju* ***medijskih upita*** *vezanih za druge nezavisne eksperte Ujedinjenih nacija, molimo Vas da kontaktirate: G. Jeremy Laurence, UN Human Rights – Media Unit (+41 22 917 9383 /*[*jlaurence@ohchr.org*](mailto:jlaurence@ohchr.org)*)*

*Pratite vijesti o nezavisnim ekspertima Ujedinjenih nacija za pitanja ljudskih prava na Twitter*[*@UN\_SPExperts*](https://twitter.com/UN_SPExperts)*.*

Brine vas svijet u kom živimo?

ZAUZMITE SE za nečija prava već danas.

#Standup4humanrights i posjetite stranicu

[http://www.standup4humanrights.org](http://www.standup4humanrights.org/)